Premierul Victor Ponta a anunţat, la începutul şedintei de Guvern de miercuri, că Lacul Văcăreşti din Bucureşti va deveni arie naturală protejată, fiind transformat în primul parc natural urban din România. O Ordonanţă de Urgenţă va fi adoptată, în acest sens, astăzi.

Premierul l-a intrebat pe ministrul mediului, Attila Korodi, daca are toate avizele pentru Ordonanta de Urgenta care ar urma sa fie adoptata miercuri. Korodi l-a asigurat ca pana la sfarsitul sedintei de Guvern vor fi toate avizele, informează Hotnews.com.

Pe ordinea de astăzi a şedinţei de Guvern se află şi "PROIECT DE ORDONANŢĂ DE URGENŢĂ pentru modificarea şi completarea Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice", proiect care va stabili dacă Delta Văcăreşti devine primul parc natural urban din România.

Ultimul pas necesar pentru instituirea noului titlu prin HG a fost făcut marţi, 29 aprilie, de Consiliul General al Municipiului București, prin stabilirea suprafeței administrative ce va urma să facă parte din aria naturală protejată. Dintre cele 183 de hectare care delimitează zona, aproximativ 40 sunt însă proprietate privată sau în litigiu.

Este vorba despre zona naturală situată pe arealul Lacului Văcărești din Sectorul 4, cuprinsă între Calea Văcărești, Șoseaua Olteniței, Șoseaua Vitan-Bârșești și Splaiul Dâmboviței. Această zonă a favorizat apariția în interiorul orașului a unui ecosistem natural, specific unei delte, cu o vegetație cuprinzând sute de specii de plante și o bogată diversitate de animale și păsări.

În Balta Văcărești sau Delta Văcărești, cum a mai fost numită zona, există 94 de specii de păsări, Potrivit legislaţiei internaționale sunt în jur de 40 de specii ocrotite la nivel european, și circa 20 de specii ocrotite pe plan mondial. Tot aici crește cea mai mică plantă cu floare din lume, vizibilă doar cu lupa, dar şi mamifere ca vidra sau vulpea.

"Întrucât, în prezent, zona lacului Văcărești se confruntă cu intervenții antropice care pot afecta biodiversitatea și pot degrada ireversibil capitalul natural, se impune atribuirea statutului de arie naturală protejată care asigură atât conservarea habitatelor și speciilor naturale importante sub aspect floristic, faunistic, cât și la menținerea caracterului peisagistic și recreativ", se precizează în expunerea de motive a primarului general, Sorin Oprescu.

Parcul Natural Văcărești - zonă turistică și de agrement

”Aici va fi ca o mică deltă, o zonă de agrement, de recreere, un punct de interes turistic naţional şi internaţional, asemeni altor acestor tipuri de habitate şi arii naturale protejate, care există oriunde în lume. Am primit din partea mediului ştiinţific, a Academiei Române şi din partea agenţiilor noastre de protecţia mediului confirmarea că în această zonă există specii protejate. Punem accent pe politicile privind rezervaţiile naturale urbane, pentru că în special zonele aglomerate au nevoie de spaţii verzi cât mai multe. La prim-planul de management, care va apărea peste trei – patru luni, după studiul de evaluare, veţi vedea cum va fi reamenajată această zonă”, declara ministrul Mediului Rovana Plumb, în 2012, de Ziua Mediului.

Etichete: delta văcărești, parc natural urban, realitatea, vacaresti